New clues - Viquitexts\nDoc Searls i David Weinberger\n(traduït per Ivan bea, AlbertRS i Pfontm)\nEscolta, Oh Internet.\nJa han passat setze anys des del nostre comunicat previ.\nEn tot aquest temps, el Poble d'Internet —tu i jo i tots els nostres amics d'amics d'amics, fins al darrer Kevin Bacon— ha fet d'Internet un lloc fantàstic, ple de meravelles i prodigis.\nDes de la seriositat fins a les coses de les quals val la pena riure's fins al wtf, hem destrossat titans, creat herois, i hem canviat les suposicions més bàsiques sobre Com Funcionen les Coses i Qui Som Nosaltres.\nPerò ara tota la bona feina que hem fet junts s'enfronta a perills mortals.\nQuan vam avisar-te per primer cop era per advertir de l'amenaça plantejada pels que no entenien que ells no entenien Internet.\nAquells eren Els Ximples, les empreses que només han adoptat la parafernàlia d'Internet.\nAra dues hordes més amenacen tot el que hem construït un per l'altre.\nEls Rampinyaires entenen Internet massa bé. Ells la veuen com si fos seva per saquejar-la, extreure'n de les dades i els diners, pensant que som nosaltres els ximples.\nPerò la més perillosa de totes és la tercera horda: Nosaltres.\nUna horda és una massa indiferenciada de gent. Però la glòria d'Internet és que ens deixa connectar-nos-hi com a individus diferents i diversos.\nA tots ens agrada l'entreteniment de masses. És clar, la TV ha esdevingut genial actualment i la Xarxa ens permet veure-la quan volem. Fantàstic.\nPerò necessitem recordar que lliurar-nos entreteniment de masses és el darrer dels poders de la Xarxa.\nEl superpoder de la Xarxa és connectar-s'hi sense permís. La seva omnipotència és que podem fer-ne el que vulguem.\nPer tant, no és el moment d'escarxofar-nos i consumir el menjar escombraria tan gustós creat pels Ximples i els Rampinyaires com si la nostra feina ja estigués feta. És temps per respirar en el foc de la Xarxa i transformar totes les institucions que ens prenen per carallots.\nL'arrabassament òrgan per òrgan del cos de Internet ja està en marxa. No ens enganyem: amb un cop de ploma, una encaixada de mans encoberta, o permetent que els memes ofeguin els plors dels afligits podem perdre l'Internet que estimem.\nVenim a tu des dels inicis de la Web. Hem envellit junts a Internet. El temps és curt.\nNosaltres, la gent d'Internet, necessitem recordar la glòria de la seva revelació i així la reclamem ara en el nom del que realment és.\nDavid Weinberger i Doc Searls.\n1 Una vegada érem joves al jardí...\n1.1 a. Internet som nosaltres, connectats\n1.2 b. Internet no és res i no té propòsit.\n1.3 c. La Xarxa no és contingut.\n1.4 d. La Xarxa no és un mitjà.\n1.5 e La Xarxa és un gran món.\n1.6 Però oh, com ens hem desviat, germanes i germans...\n1.6.1 a. Com hem permès que la conversa s'armi, de tota manera?\n1.6.2 b. "Estem d'acord en tot. El trobo fascinant!"\n1.6.3 c. El màrqueting encara fa més difícil parlar.\n1.6.4 d. El Guantànamo de la Xarxa.\n1.6.5 e La gravetat està molt bé fins que ens xucla a tots dins un forat negre.\n1.6.6 f. Privacitat a l'era dels espies.\n1.6.7 g. Privacitat a l'era de les mosteles.\n1.7 Construir i plantar\n1.7.1 a. El kumbaià sona sorprenentment bé en una caixa de ressonància.\n1.7.2 b. Una butxaca plena d'homilies.\n1.7.3 c. Estar junts: la causa i la solució a tots els problemes.\nUna vegada érem joves al jardí...[modifica]\na. Internet som nosaltres, connectats[modifica]\n1 Internet no està feta de fil de coure, ni fibra de vidre, ni ones de ràdio, ni tan sols tubs.\n2 Els aparells que fem servir per connectar-nos a Internet no són Internet.\n3 Verizon, Comcast, AT&T, Deutsche Telekom, i 中国电信 no posseeixen Internet. Facebook, Google, i Amazon no són els monarques de la Xarxa, ni ho són els seus mínions o algorismes. Ni els governs de la Terra ni les seves associacions de comerç tenen el consentiment dels enxarxats per regnar a la Xarxa com a sobirans.\n4 Mantenim Internet en comú i sense amo.\n5 Tot el valor d'Internet deriva de nosaltres i de tot el que hi hem construït.\n6 La Xarxa és de nosaltres, per nosaltres i per a nosaltres.\n7 Internet és nostra.\nb. Internet no és res i no té propòsit.[modifica]\n8 Internet no és pas una cosa més, com pugui ser-ho la gravetat. Estem subjectes al poder d'atracció de totes dues.\n9 Internet no és res en absolut. Fonamentalment, Internet és un conjunt d'acords, que els més tecnoferits d'entre nosaltres (gran honor sempre al seu nom!) anomenen protocols, que nosaltres podem considerar, pel que interessa ara, manaments.\n10 El primer manament és: La teva xarxa portarà tots els paquets a la seva destinació sense favors ni retards basats en l'origen, font, contingut o intenció.\n11 Així, aquest Primer Manament deixa Internet oberta a tota idea, aplicació, negoci, petició, vici o el que sigui.\n12 No hi ha hagut cap eina amb aquest propòsit general des de la creació del llenguatge.\n13 Això vol dir que Internet no és per a res en particular. No és per a les xarxes socials, ni per als documents, ni per a la publicitat, ni per als negocis, ni per a l'educació, ni per a la pornografia, ni per a res. Està dissenyada específicament per a tot.\n14 Optimitzar Internet per a un propòsit la desoptimitza per a tots els altres.\n15 Internet, com la gravetat, és indiscriminada en la seva força d'atracció. Ens atreu a tots, a virtuosos i malvats per igual.\nc. La Xarxa no és contingut.[modifica]\n16 A Internet hi ha grans continguts. Però per la sagrada mare dels formatges, Internet no està feta de contingut.\n17 El primer poema d'un adolescent, el joiós alliberament d'un secret llargament guardat, un preciós esbós fet per una mà paralitzada, una entrada en un blog en un règim que odia el so de la veu de la seva gent - cap d'aquestes persones es va asseure per escriure contingut.\n18 Hem utilitzat la paraula "contingut" sense cometes? Ens sentim molt bruts.\nd. La Xarxa no és un mitjà.[modifica]\n19 La Xarxa no és un mitjà, de la mateixa manera que una conversa no és un mitjà.\n20 A la Xarxa nosaltres som el mitjà. Som nosaltres els qui movem els missatges. Ho fem cada cop que hi publiquem o repiulem, cada cop que enviem un enllaç per correu, o cada cop que publiquem en una xarxa social.\n21 Contràriament a un mitjà, tu i jo deixem les nostres empremtes, i algunes vegades marques de mossegades, als missatges que passem. Nosaltres diem a la gent perquè ho estem enviant. Ho argumentem. Afegim una broma. Treiem la part que no ens agrada. Fem nostres aquests missatges.\n22 Cada cop que enviem un missatge per la Xarxa s'emporta una mica de nosaltres.\n23 Tan sols enviem un missatge en aquest mitjà si ens sembla important d'alguna de les infinites maneres en què els humans ens preocupem per alguna cosa.\n24 Que ens importi, que ens interessi, és la força motriu d'Internet.\ne La Xarxa és un gran món.[modifica]\n25 El 1991 Tim Berners-Lee va utilitzar la Xarxa per crear un regal que ens va oferir gratuïtament a tots nosaltres: la World Wide Web. Gràcies.\n26 Tim va crear la Xarxa proveint-la de protocols (vet aquí aquesta paraula un altre cop!) que diuen com s'ha escriure una pàgina que es pugui enllaçar a un altra pàgina sense que calgui el permís de ningú.\n27 Bum. En deu anys tenim milers de milions de pàgines a la Xarxa - un esforç combinat comparable a una Guerra Mundial, però tan benigne que la queixa més gran fou per l'etiqueta <blink>.\n28 La Xarxa és un reialme semi-persistent increïblement gran d'ítems que podem anar descobrint entre les seves denses interconnexions.\n29 Això sona familiar. Oh i tant, això és el que és el món.\n30 Contràriament al món real, cada cosa i cada connexió a la Xarxa va ser creada per un de nosaltres expressant un interès i una suposició sobre com encaixen aquestes petites peces.\n31 Cada enllaç d'una persona amb alguna cosa a dir és un acte de generositat i altruisme, que ofereix als nostres lectors la possibilitat de deixar la nostra pàgina per veure com es veu el món amb els ulls d'una altra persona.\n32 La Xarxa fa una nova versió del món a la nostra imatge col·lectiva i emergent.\nPerò oh, com ens hem desviat, germanes i germans...[modifica]\na. Com hem permès que la conversa s'armi, de tota manera?[modifica]\n33 És important fer notar i apreciar la xerrada, l'amistat, els mil actes de compassió, bondat i alegria que ens trobem a Internet.\n34 I, no obstant això, escoltem les paraules maricons i negres molt més a la xarxa que fora.\n35 La demonització de l'altre -persones amb aparences, idiomes, opinions, membres i altres grups que no entenem, no ens agraden o tolerem- és pitjor que mai a Internet.\n36 Que les dones d'Arabia Saudí no poden conduir? Mentrestant, la meitat de nosaltres no pot parlar a la Xarxa sense mirar de reüll.\n37 L'odi és present a la Xarxa, ja que és present a tot el món, però la Xarxa fa que sigui més fàcil expressar-se i escoltar.\n38 La solució: Si tinguéssim una solució, no ens molestaríem escrivint aquestes maleïdes instruccions.\n39 Podem dir això: L'odi no va cridar la Xarxa a l'existència, però refrena la xarxa - i a nosaltres.\n40 Reconeguem almenys que la Xarxa té valors implícits. Valors humans.\n41 Vista fredament, la Xarxa tan sols és tecnologia. Però està poblada per criatures que són càlides amb allò que els importa: les seves vides, els seus amics, el món que compartim.\n42 La xarxa ens ofereix un lloc comú en el qual podem ser el que som, amb altres persones que es deleixen en les nostres diferències.\n43 Ningú no és el propietari d'aquest lloc. Tothom el pot utilitzar. Qualsevol el pot millorar.\n44 Això és el que una internet oberta és. S'han fet guerres per menys.\nb. "Estem d'acord en tot. El trobo fascinant!"[modifica]\n45 El món es mostra davant nostre com un bufet, i tot i així ens quedem amb el nostre bistec i patates, xai i humus, peix i arròs, o el que sigui.\n46 Fem això en part per què la conversa requereix una base comuna: compartir un idioma, interessos, normes, enteniments. Sense això és difícil, o fins i tot impossible, mantenir una conversa.\n47 Les bases comunes donen lloc a tribus. El sol sòlid de la Terra manté les tribus allunyades, de manera que poden desenvolupar riques diferències. Alegra't! Les tribus ens porten a Nosaltres contra Ells i guerra. Alegra't? Ja no tant.\n48 A Internet, la distància entre tribus comença de zero.\n49 Aparentment conèixer com trobar-nos l'un a l'altre interessants no és tan fàcil com sembla.\n50 És un repte que podem satisfer sent oberts, compassius i pacients. Podem fer-ho, equip! Som els #1! Som #1!\n52 Ser acollidors: Hi ha un valor que la Xarxa necessita aprendre del millor de les nostres cultures del món real.\nc. El màrqueting encara fa més difícil parlar.[modifica]\n52 Teníem raó la primera vegada: els mercats són converses.\n53 Una conversa no és el seu negoci estirant de la nostra màniga per col·locar-nos un producte del qual no volem sentir parlar.\n54 Si volem saber la veritat sobre els vostres productes, ho esbrinarem l'un de l'altre.\n55 Entenem que aquestes converses són increïblement valuoses per vosaltres. Llàstima. Són nostres.\n56 Sou benvinguts a unir-vos a la nostra conversa, però només si ens dieu per a qui treballeu, i si podeu parlar per vosaltres mateixos i com a vosaltres.\n57 Cada cop que ens dieu consumidors ens sentim com vaques cercant el significat de la paraula carn.\n58 Pareu de burxar a les nostres vides per extreure'n dades que no són de la vostra incumbència i que les vostres màquines malinterpreten.\n59 No patiu: ja us avisarem quan siguem al mercat cercant alguna cosa. A la nostra manera. No a la vostra. Confieu en nosaltres: serà bo per vosaltres.\n60 Els anuncis que sonen humans però venen dels budells irritats dels vostres departaments de màrqueting taquen la teranyina de la xarxa.\n61 Quan personalitzar alguna cosa és esgarrifós, és un molt bon senyal que no enteneu què significa ser una persona.\n62 Personal és humà, personalitzat no.\n63 Com més humanes semblin les màquines, més aniran caient cap a la vall inquietant on tot és un xou dels horrors.\n64 També: Si us plau deixeu de disfressar de notícies els anuncis, amb l'esperança que no veiem l'avís d'exempció de responsabilitat que els penja de la roba interior.\n65 Quan col·loqueu un anunci nadiu esteu esquerdant no només la vostra pròpia fiabilitat, sinò també la confiança d'aquesta nova manera sencera de ser l'un amb l'altre.\n66 I per cert, per què no anomenar als anuncis nadius per algun dels seus altres noms reals: "emplaçament de producte", "publireportatge" o "punyeteres notícies falses"?\n67 Els anunciants han anat fent durant generacions sense esgarrifar-nos. També poden anar fent sense esgarrifar-nos a la Xarxa.\nd. El Guantànamo de la Xarxa.[modifica]\n68 A tots ens agraden les nostres aplis flamants, fins i tot quan estan tan fortament segellades com una base lunar. Però ajunteu totes aquestes aplis tancades del món i tindreu una pila d'aplis.\n69 Ajunteu totes les pàgines web i teniu un món nou.\n70 Les pàgines web són connectar. Les aplis són control.\n71 A mesura que avancem des de la web a un món basat en aplicacions perdem els béns comuns que estàvem construint junts.\n72 En el regne de les aplis som usuaris i no creadors.\n73 Cada nova pàgina fa la web més gran. Cada nou enllaç la fa més rica.\n74 Cada nova apli ens proporciona una altra cosa per fer a l'autobús.\n75 Au, un cop baix!\n76 Ep, "Cop baix" podria ser un nova apli genial! Porta escrit per tot arreu "compres dins l'aplicació".\ne La gravetat està molt bé fins que ens xucla a tots dins un forat negre.[modifica]\n77 Les aplicacions no neutrals construïdes sobre la xarxa neutral estan esdevenint indefugibles com l'atracció d'un forat negre.\n78 Si Facebook és la vostra experiència de la xarxa, aleshores esteu enganxats a unes ulleres d'una companyia amb responsabilitat fiduciària per evitar que mai us traieu aquestes ulleres.\n79 Google, Amazon, Facebook, Apple totes estan en el negoci de les ulleres. La veritat més gran que les seves ulleres ens amaguen: aquestes companyies ens volen retenir de la mateixa manera que els forats negres retenen la llum.\n80 Aquestes empreses singulars són perilloses no perquè siguin malvades. Moltes tenen un comportament cívic remarcable. Mereixen ser aplaudides per això.\n81 Però es beneficien de la gravetat de la socialització: l'"efecte xarxa" és allò que fa que molta gent utilitzi una cosa perquè molta gent l'utilitza.\n82 Quan no hi ha alternatives competitives, hem d'estar molt alerta per recordar a aquests Titans de la vall web els valors que els van inspirar al principi.\n83 I llavors hem d'honorar el so que fem quan qualsevol de nosaltres s'allunya d'ells valentament. És un so entre el soroll d'un coet enlairant-se de la plataforma de llançament i el so del Velcro quan el separes d'una peça molt adherida.\nf. Privacitat a l'era dels espies.[modifica]\n84 D'acord, Govern, has guanyat. Tens les nostres dades. I ara què podem fer per assegurar-nos que les utilitzes contra Ells i no conta Nosaltres? De fet, hi veus cap diferència?\n85 Si volem que el nostre Govern es faci enrere, l'acord ha de ser tal que si -quan- es produeixi el proper atac, no ens puguem queixar dient que ens haurien d'haver vigilat més.\n86 Un tracte no és un tracte just si no sabem a què estem renunciant. Has sentit això: bescanvi de Seguretat per Privacitat?\n87 Amb una probabilitat que s'apropa a la certesa absoluta, ens penedirem de no haver fet més coses per mantenir les nostres dades lluny de les mans dels nostres governs i senyors corporatius.\ng. Privacitat a l'era de les mosteles.[modifica]\n88 La privacitat personal està molt bé per a aquells que ho desitgin. I tots tracem la línia en algun lloc.\n89 P: Quan li va costar a la cultura pre-web determinar on traçar les línies? R: Quina edat té la cultura?\n90 La web està tot just arriba a l'adolescència. Estem al començament, i no al final, de la història de la privacitat.\n91 Tan sols podem imaginar el que significa ser privat quan sapiguem què significa ser social. I tot just hem començat a reinventar això.\n92 Els incentius econòmics i polítics per a abaixar-nos els pantalons i pujar-nos les faldilles són tan forts que faríem bé d'invertir en roba interior de paper d'alumini.\n93 Els hackers ens hi van posar i els hackers ens n'hauran de treure.\nConstruir i plantar[modifica]\na. El kumbaià sona sorprenentment bé en una caixa de ressonància.[modifica]\n94 Internet és sorprenent. La Web és impressionant. Ets bella. Ens connecta a tots i som més increïbles que Jennifer Lawrence. Aquests són simples fets.\n95 Per la qual cosa, no minimitzem tot allò que la xarxa ha fet aquests passat vint anys:\n96 Hi ha molta més música al món.\n97 Ara fem la major part de la nostra cultura per a nosaltres mateixos, amb incursions ocasionals a una sala de cinema per alguna cosa espectacular i una bossa de crispetes.\n98 Els polítics ara han d'explicar les seves postures més enllà dels comunicats d'una plana que solien mimeografiar.\n99 Per qualsevol cosa que no entenguis podem trobar-ne una explicació. I un debat sobre el tema. I una racionalització. No està clar com d'impressionant és això?\n100 Voleu saber què comprar? El negoci que fa l'objecte que desitgeu ara és la pitjor font per aconseguir-ne informació. La millor font som tots nosaltres.\n101 Voleu escoltar un curs a nivell universitari sobre alguna cosa en què esteu interessats? Googleja el teu tema. Seleccioneu-ne un. Gratuïtament.\n102 Sí, Internet no ha resolt tots els problemes del món. Per això el totpoderós ens ha donat culs: perquè ens aixequem.\n103 Els detractors d'Internet ens fan mantenir lleials. Ens agraden més quan no són desagraïts.\nb. Una butxaca plena d'homilies.[modifica]\n104 Us explicarem com arreglar Internet en quatre senzills passos, però només podem recordar l'últim: benefici. Per tant, en comptes d'això, aquí teniu algun reflexions a l'atzar...\n105 Hauríem de donar suport als artistes i creadors que ens porten joia o ens fan més fàcils les nostres penes.\n106 Hauríem de tenir el valor de demanar l'ajuda que necessitem.\n107 Tenim una cultura que, per defecte, porta a l'intercanvi i unes lleis que, per defecte, tendeixen als drets d'autor. Els drets d'autor tenen el seu lloc, però en cas de dubte, cal obrir-los.\n108 En el context equivocat, tothom és un estúpid. (Nosaltres, també, però això ja ho sabíeu.) Així que si convideu a gent a una remullada, publiqueu-ne les normes. Tots els trolls, fora de la piscina!\n109 Si les converses en el vostre lloc web van malament, és culpa vostra.\n110 Allà on es produeixi la conversa, ningú no et deu una resposta, no importa com de raonat sigui el teu argument o com de convincent sigui el teu somriure.\n111 Doneu suport als negocis que "entenen" realment la Web. Els reconeixereu no només per què sonen com nosaltres, si no perquè estan al nostre costat.\n112 És clar, les aplicacions ofereixen una experiència agradable. Però la web és sobre els vincles que s'estenen constantment, connectant-nos sense fi. Per a la vida i les idees, la culminació és la mort. Trieu la vida.\n113 La ira és una llicència per ser estúpid. Els carrers d'Internet ja estan plens de conductors amb llicència.\n114 Viviu segons els valors que voleu que Internet promogui.\n115 Si heu estat parlant durant una bona estona, calleu. (Nosaltres ho farem molt aviat)\nc. Estar junts: la causa i la solució a tots els problemes.[modifica]\n116 Si ens hem centrat en el paper de les persones de la xarxa -vosaltres i nosaltres- i en el fet que Internet ha perdut la gràcia és per què encara tenim fe en que ens en sortirem.\n117 Nosaltres, el poble de la xarxa, no podem comprendre tot el que podem fer junts perquè encara estem lluny d'haver acabat d'inventar la manera d'estar junts.\n118 Internet ha alliberat una antiga força: la gravetat que ens manté units.\n119 La gravetat de la connexió és l'amor.\n120 Llarga vida a la internet oberta.\n121 Que puguem tenir llargament la nostra internet per estimar.\nObtingut de «https://ca.wikisource.org/w/index.php?title=New_clues&oldid=95974»\nLa pàgina va ser modificada per darrera vegada el 5 nov 2016 a les 19:42.


© Ajuntament de Barcelona Foguerons de Sa Pobla a Gràcia\nTot i que Sant Antoni és el 17 de gener, el foguerons a Gràcia es fan l’últim cap de setmana del gener perquè les colles populars de Sa Pobla puguin traslladar-se de Mallorca a Barcelona. Enguany el dia fort serà dissabte 25, que comença amb una sessió de folk (12 h) als mercats de Lesseps, l'Estrella, la Llibertat i a l'Abaceria amb els xeremiers i glosadors de Mallorca. Els més petits podran acostar-se a l'espai Albert Musons per veure la presentació del conte ‘Les banyes d’en Banyeta’ i sentir rondalles amb Catalina Valriu (11.30 h). Al Centre de Cultura Popular la Violeta hi trobareu a les 12 h l'espectacle de teresetes (titelles) 'Titirimàgia’ a càrrec de la companyia Teresetes Mitjorn. Al vespre es reprèn l'activitat a les 19.30 h, quan les colles es trobaran a la plaça de la Vila per fer els balls de lluïment per donar pas a la cercavila (20.30 h) que anirà fins la plaça de la Virreina, on a les 21.30 h tindrà lloc l'inici de la revetlla amb l'encesa dels foguerons a les places i carrers del barri. I que comenci la festa!\nPer anar escalfant les fogueres, es preveuen actes ja des del 17 de gener, quan s'inaugura al C.A.T. l’exposició ‘Cartells de sa Pobla a Gràcia’, que es podrà visitar fins el 2 de febrer. El 23 de gener també al C.A.T. es farà la presentació del llibre ‘La cuina del Tradicionari. Un recorregut pel calendari gastronòmic de Mallorca’ (19 h), que es completa amb la inauguració de la exposició ‘40 anys, quaranta poetes, XL artistes’, que celebra els quaranta anys de la Universitat de les Illes Balears (fins el 21 de febrer) i un tast de productes mallorquins i glosada (20 h). El 24 gener la Violeta de Gràcia acull la xerrada ‘Els quaranta anys de la Universitat de les Illes Balears’ (18.15 h) i un taller (19.30 h) de ball de bot amb Laura Cardell i nit de ball de bot amb Cofre Antic i Roada (22 h).\nNO T'HO PERDIS: Els millors plans del cap de setmana a Barcelona


El Vendrell celebra el Dia Escolar de la No-violència amb el lema “Compartim un desig”\nIniciInformacióEl Vendrell celebra el Dia Escolar de la No-violència amb el lema “Compartim un desig”\nAvui al matí, més de 400 alumnes de 5è de primària de les escoles del Vendrell (Els Secallets, Pla de Mar, Àngels Garriga, Sagrat Cor, Pau Casals, Àngel Guimerà, Teresina Martorell, Marta Mata i Garbí) han celebrat el Dia Escolar de la No-violència i la Pau. L’acte ha tingut lloc a l’Auditori de l’Escola Municipal de Música Pau Casals (EMMPAC), que porta el nom del compositor que fou reconegut universalment no només per la seva música, sinó també per ser un símbol de la lluita per la pau.\nL’acte s’ha fet amb dues sessions, una amb inici a les 9:30 h i una altra a les 11 h. Al llarg de tot el matí, els alumnes han presentat els treballs que havien preparat a les escoles amb anterioritat i que aquest any estaven relacionats amb el lema “Compartim un desig”.\nEl regidor d’Educació, Kenneth Martínez, i la regidora de Cultura, Eva M. Serramià, han iniciat les respectives sessions i en les seves intervencions han destacat que la pau es construeix dia a dia i que Pau Casals, un home que estimava molt els nens, n’és un referent.\nEnguany, la lectura del manifest ha anat a càrrec del cantautor Fito Luri. I per acabar l’acte, s’ha fet una cantada conjunta de la cançó Bressol d’hivern de PeTaCa, el Petit Taller de Cançons.\nL’acte està organitzat per l’Ajuntament del Vendrell, la Fundació Pau Casals i el Camp d’Aprenentatge Pau Casals amb l’objectiu de donar a conèixer Pau Casals com a músic, però sobretot com a home compromès i activista per la pau.\nLa UNESCO va proposar que el dia 30 de gener fos el Dia Escolar de la No-violència i la Pau (DENIP).


Fotografia de família dels premiats i premiades en els guardons solidaris d'ONCE Catalunya 2021. Font: ONCE Catalunya\nEl premi ONCE a la institució, organització, entitat o ONG ha estat per a la Federació Catalana de Voluntariat Social. Font: ONCE Catalunya\nAntonio Guillén, guardonat amb el Premi ONCE a la persona física. Font: ONCE Catalunya\nL’Institut Català de la Salut, la Federació Catalana de Voluntariat Social, el programa ‘Tothom’ de Tarragona Ràdio, Antonio Guillén i la Mancomunitat TEGAR del Garraf, guardonats per la Fundació ONCE.\nVespre de gala el que es va viure dijous passat a la seu d’ONCE Catalunya, a Barcelona, on es van guardonar amb els Premis Solidaris ONCE: l’Institut Català de la Salut (ICS); la Federació Catalana de Voluntariat Social (FCVS); el programa ‘Tothom’, de Tarragona Ràdio; Antonio Guillén, prresident d’ECOM i de COCARMI (Comitè Català de Representants de Persones amb Discapacitat), i la Mancomunitat Tegar del Garraf.\nEl director de Comunicació i Responsabilitat Social Corporativa de l’ICS, Guillem d'Efak Fullana, va agrair el reconeixement als professionals de la salut pública a Catalunya, sobretot durant la pandèmia, però va advertir: “No són herois, són persones que cada dia s’esforcen per fer la seva feina i cuidar-nos”. I va fer una petició cridant a la responsabilitat col·lectiva: “Tothom hi ha de col·laborar. No ho podem fiar tot a la bata blanca”.\nEn nom de la FCVS, el seu president, Jordi Balot, va dedicar el premi “a les 80.000 persones voluntàries i a les 340 entitats federades” i també “a tot el voluntariat que permet una societat més cohesionada, solidària i justa”. “És molt difícil que es reconegui la feina del voluntariat, perquè es fa una feina discreta i silenciosa constant”, va exposar Balot que va recollir el guardó juntament amb la directora de la Federació, Eulàlia Mas.\n¡GRACIAS a la #solidaridad de la sociedad catalana! @voluntaris_cat, @TothomRadio, @guillenmantonio, el Institut Català de la @salutcat y Mancomunitat @tegar1974 del Garraf #PremiosSolidarios @ONCECatalunya 2021@meritxellbudo @joan_r_riera @Taula3sector @CreuRojaCAT pic.twitter.com/epTo58v9nG\n— ONCE (@ONCE_oficial) November 25, 2021\nDavid Marín, treballador de la Mancomunitat Tegar del Garraf, va explicar “la importància de l’estabilitat emocional i econòmica” que el projecte empresarial i social dona a moltes persones, mentre que el presentador del programa ‘Tothom’, Miguel Gonzàlez, va reivindicar que “les persones amb discapacitat tenen veu, però sovint no se les escolta prou en el dia a dia”.\nAntonio Guillén, que va rebre el premi a la persona física, va recordar com quan era petit tot era molt més difícil per a una persona amb discapacitat física, com ell, perquè ni els carrers ni els transports públics no estaven adaptats. “De joves vam començar una lluita reivindicativa per a l’accessibilitat que ha estat molt llarga”, va exposar. Guillén, que és ara president d’ECOM i de COCARMI, segueix en la lluita reivindicant una vida lliure i digna per a tothom.\n"Lluites i superacions quotidianes"\n“Aquests guardons premien la solidaritat que tenim la sort de rebre a diari a Catalunya i que ens permet fer la nostra tasca social -va indicar el president del Consell Territorial de l’ONCE Catalunya, David Bernardo-. Donen visibilitat a persones i iniciatives que moltes vegades són invisibles i ens agradaria que tothom sabés de les seves lluites i superacions quotidianes perquè s’ho mereixen”.\nLa consellera de Drets Socials, Violant Cervera, que va presidir l’acte, va insistir que “Catalunya es un país de voluntariat i d’entitats” i va demanar al públic de l’auditori que segueixin “anant de la mà de les administracions per treballar cap a la inclusió social per a tothom”.\nTambé hi van participar el regidor d’Infància, Joventut, Persones Grans i Persones amb Discapacitat de l’Ajuntament de Barcelona, Joan Ramon Riera, i el vicepresident de l’ONCE, Alberto Durán. Tots dos van recordar la necessitat de seguir treballant, cadascú des de seu lloc i des de la seva responsabilitat, per aconseguir unes ciutats més accessibles i una societat més inclusiva.\nexclusió social, integració social, salut i discapacitat, premis, fundacion once, Voluntariat Social, FCVS


Salewa Fanes Uv Verd comprar i ofertes a Trekkinn\nSalewa - Roba home - Gorres\nDescripció Salewa Fanes Uv\nLes nostres malles respirables Pedroc 3/4 per a home estan dissenyades per a la pràctica del senderisme, la formació en muntanya o altres esports de muntanya d'alta octança. El seu teixit Dry'ton® resulta ràpidament assecat i resistent a l'abrasió. Disposen de cintura alta, costures planes i un rendiment estirament complet de 4 vies per a una major comoditat. A més, hi ha un petit butxaca amb cremallera a la part posterior per a objectes de valor i genolls reforçats per a una major durabilitat. La tela es beneficia de la tecnologia Polygiene®, que inhibeix el creixement de microorganismes que causen olor.\nMescla la cinta de la suor a l'interior\nVisera per a protecció solar\nAjust de l'amplada cap enrere\nPes: 40 G (M / 58)\nMaterial principal: Lona Dryton\nFolre: Dryton Mesh\nBeneficia’t de totes les ofertes de Salewa Fanes Uv. A la botiga online de muntanya trekkinn tenim els millors productes perquè gaudeixis de qualsevol activitat esportiva sense complicacions. I sempre tinguis a la teva disposició el millor material de muntanya. A més, trobaràs tot el material de muntanya que necessites per estar ben equipat, incloent les últimes novetats de Salewa al millor preu.\nCaracterístiques Salewa Fanes Uv\n$ 23.4 $14.45


garbí24: He estat fora\nDes de fa anys les campanades toquen lluny de casa, aquest per motius d’agenda, ha estat més a prop que mai, però no hem renunciat a sortir a l’estranger per la part nord. Ciutats tant properes com Perpinyà, Argeles, Elna, Sant Cyprien, Colliure i Banyuls entre altres. Tant properes, que en marxes amb aquell sentiment de complicitat, en veure que les estelades són més que presents en alguns balcons, vaixells de pesca i botigues de barri. No serà fàcil, però quan veus que veïns propers entenen el que està passant dóna per pensar que: sí i sí, ho aconseguirem.\nMentrestant benvingut 2014, l’any zero de la nostra terra i moltes felicitats a tots els que d’alguna manera o altre la mereixen, a tots els altres.......agulles!!\nSempre és un plaer veure que, de vegades, ens entenen més fora de casa que dins. Tot i que té truc, aquestes terres que dius són molt properes, tant en espai físic com en sentiment. Comencem a guanyar des d'avui mateix! Endavant les atxes!\n3 de gener de 2014, a les 11:04\nEl primer de la resta de molts més, amb somnis que s'aniran complint, perquè som molts més que ho desitgem així.\nAferradetes noves, per estrenar :)\n3 de gener de 2014, a les 11:19\nJo també hi he voltat aquest any passat i és cert les complicitats amb nosaltres estant a la llum del dia.\nBEN TORNAT I MOLT BON ANY ZERO\n3 de gener de 2014, a les 12:07\nM'alegro que hagis tingut aquesta sensació i que sigui certa perquè jo vaig anar-hi fa tres anys i em va sorprendre el poc català que vaig poder trobar malgrat les senyeres que penjaven més que aquí per aquelles dates. Vaig poder ballar una sardana en un petit poble en festes i vam parlar una bona estona amb l'alcalde que molt trist ens va explicar com s'estava perdent la llengua i la cultura catalana malgrat els esforços d'alguns. Confio en que la nostra revifada hagi superat tot això.\n3 de gener de 2014, a les 13:38\nhem de ser optimistes! bona entrada d'any !\n3 de gener de 2014, a les 13:50\nEsperem que sigui el nostre any, mai es te que perdre l'esperança.\nGràcies per els teus bons desitjos i com la meva neta es patge del rei negre i a més es el meu, li demanare tot el que necesiti.\nQue tinguis un bon any i que el Reis Mags et portin tot el que et mereixas.\n3 de gener de 2014, a les 17:13\nSuposo que més que mai, se senten germans nostres i ens donen el seu recolzament...\nQue bé , suposo que em tocarà una mica de felicitat, perquè no he sentit cap punxada!!!\n3 de gener de 2014, a les 21:31\nAquest estiu vaig estar a Carcassona i també hi havia algunes estelades... però no m'atreviria a dir que la majoria de catalans del nord ens entenen. Tant de bo m'equivoqui :)\n3 de gener de 2014, a les 22:24\nColliure... quins records.. A Narbona i Carcassona també es veuen estelades... I fa goig veure que l’autopista Francesa et diu que vas cap a Catalunya :)\n4 de gener de 2014, a les 11:33\nBenvingut el 2014!!! No importa anar lluny o aprop. L'important és fer el que es vol fer, i tu sempre t'ha agradat fer escapades.\n6 de gener de 2014, a les 22:43


El públic de la pilota, més femení però més envellit - PilotaViu\nDimarts, 18 de desembre de 2018 - 09:30h\nLa pilota ha sigut un esport masculí -i masclista- històricament. Així ho vam poder comprovar des de PilotaViu en les nostres primeres xifres de visitants. Durant tot l'any 2016 les dades eren bastant alarmants en este sentit, ja que mostraven que el 77,5% dels nostres lectors eren homes, mentre que tan sols el 22,5% eren dones. Davant esta situació, des de PilotaViu ens vam plantejar de quina manera podíem atraure el públic femení. Per sort, la pilota fa uns anys que està fent un gir cap a esta direcció al mateix temps que ho fa la societat. La Federació de Pilota Valenciana ha fet un gran esforç per a augmentar el nombre de jugadores de pilota de totes les edats i tots els nivells, amb nombrosos campionats durant l'any. Des de PilotaViu hem procurat donar un tracte diferencial cap a les competicions femenines per tal d'impulsar-les i donar-los una visibilitat que històricament se'ls havia negat.\nJa l'any 2017 vam poder veure un canvi vertaderament substancial. L'esdeveniment Va de Dona de la Federació, el nivell de les nostres pilotaires i el continu flux de notícies amb les dones com a protagonistes de segur que van permetre que PilotaViu obtinguera un 40% de visites femenines. Les dades de 2018 confirmen que el creixement és imparable. Enguany el 43% dels usuaris que han accedit al nostre mitjà han sigut dones, un 20,5% més que tan sols 2 anys abans. En este sentit, pensem que la tasca realitzada pels diferents estaments de la pilota ha sigut bona, tot i que queda moltíssim camí per recórrer.\nVa de Dona de 2018. Foto: Ulisses Ortiz\nTanmateix, l'envelliment dels espectadors habituals als trinquets està lluny de ser revertit. Per tal d'analitzar les dades d'edat, hem de tindre en compte que PilotaViu és un diari digital i la gent d'avançada edat accedeix molt menys que la resta de la població. Així i tot, hem comprovat que els usuaris de la franja d'edat d'entre 18 i 25 anys són els que menys accedeixen al diari i, per tant, menys els interessa la pilota. No era exactament així el 2016, any en el qual el públic major de 65 anys suposava un 6% dels nostres lectors sent la franja d'edat amb menys usuaris, seguit de la franja de 18 a 25 anys, que suposava un 8%. Però en 2018 els lectors d'entre 18 i 25 anys han suposat el 5% del total, mentre que els majors de 65 anys han sigut el 9%. El gruix dels lectors se centra entre els 35 i 44 anys (29%), els 45 i 54 anys (21%) i els 25 i 34 anys (20%). La franja entre 55 i 65 anys s'ha mantés bastant invariable durant estos anys, al voltant del 15%.\nDes de PilotaViu hem tractat de crear contingut específic per a la gent jove. També hem obert un compte a Instagram, la xarxa social en la qual hi ha més joves, per tal de guanyar la seua atenció. Però de la mateixa manera que la pilota havia anat en la bona direcció respecte a la seua feminització, en el problema de l'envelliment trobem a faltar més accions des dels estaments de la pilota, com un canvi radical en els horaris de les partides importants que puguen atraure el públic més jove, ja que programar partides de campionats oficials entre setmana i a primeres hores de la vesprada impedeix captar este segment poblacional. Este només és un suggeriment d'entre les moltes accions que creiem necessàries per fer de la pilota un esport més jove, modern i del segle XXI, un repte que continua esperant respostes efectives.\nDades d'usuaris del 2018 de PilotaViu. Font: Google\nL'escala dels trinquets encara és eminentment masculina. Foto: Javier Cid


36 escoles i instituts ja ofereixen menús més sans i sostenibles amb més proteïna vegetal - ASPB - Agència de Salut Pública de Barcelona\n04/10/2021 - Entorns\nEl projecte Menjadors escolars més sans i sostenibles consolida aquest curs la seva expansió arribant al 10% de centres educatius amb servei de menjador de Barcelona i amb el triple objectiu de promoure una alimentació més saludable, combatre l’emergència climàtica i enfortir l’economia local. Un total de 36 escoles i instituts de la ciutat, tant públiques com concertades, ja participen aquest curs de forma voluntària del projecte. La iniciativa promou una alimentació infantil més equilibrada, saludable i sostenible tant a l’escola com a casa. Aquesta és una mesura inclosa en la declaració d’emergència climàtica i en línia amb la designació de Barcelona com a Capital Mundial de l’Alimentació Sostenible.\nLa proposta posada en marxa per l’Agència de Salut Pública de Barcelona (ASPB) i l’Ajuntament de Barcelona amb la col·laboració del Consorci d’Educació de Barcelona (CEB), demana oferir menús amb menys carn vermella o processada i més proteïna d’origen vegetal, a banda de promoure productes frescos de proximitat i de temporada. Igualment, insisteix en la importància d’utilitzar oli d’oliva per amanir i cuinar, així com en oferir productes integrals.\nEl programa Menjadors escolars més sans i sostenibles s’adreça a centres educatius públics, concertats i privats d’educació infantil i primària i d’educació secundària amb servei de menjador, que decideixen de forma voluntària si volen inscriure’s. Des de l’ASPB s’ofereix assessorament professional, formació i seguiment a les escoles i les empreses de restauració i monitoratge dels menjadors escolars, a banda de material de suport i recomanacions a les famílies.\nProva pilot i avaluació\nEl projecte es va posar en marxa durant el curs passat en sis escoles vinculades a la Xarxa d’Escoles + Sostenibles que promou l’Ajuntament de Barcelona, un pla pilot al qual van participar en total 1.655 infants que van fer ús dels menjadors escolars i que van permetre a l’ASPB, que en facilita la implementació i el seguiment, fer una primera avaluació del programa.\nAixí doncs, l’avaluació de la situació inicial de les escoles participants va posar de manifest que, tot i el compliment general dels criteris d’alimentació saludable als centres, el 67% dels menjadors no oferia cap proposta de segon plat amb proteïna vegetal durant la setmana. L’anàlisi va detectar igualment, la necessitat de reduir l’ús d’aliments precuinats, augmentar l’ús d’oli d’oliva, promocionar els aliments de producció ecològica, de proximitat i frescos, així com incrementar la presència de productes de temporada. Un cop implementat el programa l’ASPB ha detectat que s’aconsegueixen instaurar racions setmanals adequades de peix, ous, carn i proteïna vegetal, s’utilitza l’oli d’oliva per fregir, augmenta la fruita a les postres, apareix el pa i la pasta integral, es redueix l’ús de congelats i hi ha un increment de la verdura i la fruita de proximitat i temporada.


EL CLUB NATACIÓ BANYOLES I ELS GERMANS GIMFERRER. Articulos, publicaciones y proyectos en curso de Joan Anton Abellan\nEL CLUB NATACIÓ BANYOLES I ELS GERMANS GIMFERRER\nnúm.108, desembre 2008, p.52\nAl finals de la dècada dels anys cinquanta, el club estava a punt d'experimentar un canvi substancial: s'estaven coent les bases per poder tenir un nou edifici. I al president que li va tocar estar al capdavant d'aquell període fou en Josep Maria Gimferrer i Garriga. Escollit l'any 1957, en substitució d'en Xavier Prats, heretà un projecte que s'havia posat en marxa l'any 1954, amb l'anterior junta, i que va veure la llum l'any següent amb la presentació a l'ajuntament de Banyoles, del projecte obra de l'arquitecte Jordi Masgrau. A partir d'aquí, i gracies als esforços de gent com l'esmentada i a la que caldria afegir noms com els de Llorenç Castañer, David Moner, Jordi Gimferrer i Josep Maria Agustí, que aconseguiren engrescar en el projecte al aleshores Delegado Nacional de Deportes, Joan Antoni Samaranch, l'any 1959 es posava la primera pedra del futur Club.\nPerò a banda d'aquesta gran iniciativa, que culminà el 18 de setembre 1960 amb la inauguració del nou Club, l'etapa d'en Josep Maria Gimferrer ve marcada també pel naixement, l'any 1958, de la secció de rem, de la que enguany s'ha celebrat el seu cinquantenari. També fou aquest any que amb motiu del Campionat d'Espanya de Rem la junta va voler sorprendre els participants amb una exhibició d'un esport nou per a Banyoles: l'esquí nàutic i uns mesos mes tard, el setembre, s'hi celebrà el Gran Premi de Catalunya d'Esquí Nàutic i el Campionat d'Espanya d'out-boards, un campionat, el primer, en el que participà un esportista del que ja hem parlat una mica mes amunt, en Joan Antoni Samaranch.\nL'any 1961, el succeí en el càrrec en Josep Maria Agustí, mentre que ell es feia càrrec de la vicepresidència econòmica, a la vegada que n'era el president de la comissió de l'edifici social, fins que en Llorenç Castañer es va fer càrrec de la presidència l'any 1963.\nHem parlat de l'any 1958 com l'any en que es va iniciar la secció de rem, i el que no hem dit es que el seu impulsor fou el aleshores vocal del club, en Jordi Gimferrer i Garriga. La seva etapa de directiu del Club es perllongà durant mes d'una dècada, i a la vocalia de rem li va seguir la de la Comissió Esportiva, els anys 1959 i 60. L'any següent seria delegat de premsa i propaganda i, a finals de 1961, amb l'entrada de Josep Maria Agustí, en seria vicepresident 2on i president de la comissió esportiva, a la vegada que també n'era el delegat de rem durant els anys 1961 i 62. L'any 1965 substituí amb en Llorenç Castañer en el càrrec de president, fins l'any 1970 en que aquell se'n va tornar a fer càrrec.\nMentre ostentava la presidència de la comissió esportiva, es van dur a terme diferents proves del calendari internacional, com son l'organització, el 1963, del Campionat d'Europa de Motonàutica i els anys 1963 i 1964 dels Campionat d'Europa Júnior d'Esquí Nàutic. També l'any 1964 es va inaugurar la pista olímpica de rem i el Club va tenir, el mateix any, el primer olímpic, en Quim Pujol, que a la vegada va ser el primer esportista gironí que va participar en uns Jocs; ja essent-ne president, el 1.966 el Campionat del Món de Motonàutica. També cal a dir que sota la seva presidència, s'inaugurà el 1967 la primera piscina coberta del Club i que el 1968 pogué acompanyar personalment a tres olímpics mes, aquest cop amb en Joan Solano, Angel Urrútia i Filibert Marcó a les olimpíades de Mèxic.


Juvenil: Montgat 2 - Cabrils 1\nLa primera part va tenir un lleuger domini per part del Montgat que va dominar el mig del camp gairebé els 45 minuts. No obstant, el perill que va crear a la porteria rival va ser força estèril i, va ser al minut 28, després d'un llançament de falta de llarga distància, quan el seu davanter fa fussilar a l'Adrià.\nEncara a la primera part, Alejandro Cuende va tenir un 1 c 1 amb el porter, però aquest li va aturar la pilota. Després, un clar penal, també sobre Cuende, que l'àrbitre no va voler pitar. Mitja part.\nA la segona part, el partit es va equilibrar encara més, encara que seguien sense produir-se ocasions per cap dels dos equips. Fins que en un còrner, ja al minut 75, el Montgat va aconseguir el 2 a 0.\nA partir d'aquí, el domini del Cabrils va crèixer en excés, i després d'un parell d'ocasions, al minut 89 va aconseguir el 2 a 1.\nEncara es van allargar 4 minuts més, i el Cabrils va treure tres còrners consecutius i, al final, un altre penal que tampoc va ser xiulat. Així doncs, va anar de ben poc que el Cabrils no s'emportés un puntet de la seva visita a Montgat.


PORSHA WILLIAMS NO S’ESTRANYA PER LES REACCIONS AL SEU COMPROMÍS PERPLEX - CELEBRITAT\nPorsha Williams es diverteix amb les reaccions al seu compromís desconcertant\nPrincipal Celebritat Porsha Williams es diverteix amb les reaccions al seu compromís desconcertant\nDesprés de l'anunci de Porsha del seu compromís amb Simon Guobadia, exmarit d'un company de repartiment de RHOA, Twitter va tenir moltes idees per compartir.\nAhir a la nit, Internet va cremar després Autèntiques mestresses de casa d’Atlanta estrella Porsha Williams va anunciar el seu compromís a Simon Guobadia. Tot i que l’amor, les relacions i el matrimoni són definitivament alguna cosa que celebrar de forma regular, Black Twitter no està d’acord quan el vostre promès és el marit recentment divorciat del vostre company de repartiment de reality show i només porteu un mes.\nLa nostra relació va començar fa un mes; sí, estem bojos enamorats. Sé que és ràpid, però estem vivint la vida cada dia al màxim, va escriure a Instagram, confirmant els rumors que envoltaven les xarxes socials sobre la seva relació. Trio la felicitat cada matí i cada nit. Ajustar tota l'energia negativa i només es va centrar en desitjos positius. Em fa molt feliç i per a mi, això és el que més importa.\nElla va continuar: 'Per a tots els que necessiteu fets, tinc l'òptica, però Simon va demanar el divorci d'un matrimoni anterior al gener. No tenia res a veure amb la seva sol·licitud de divorci. Ella va escriure que es troba entre tots dos. Falynn i jo no som amics i el divorci de Simon s’ha resolt. La nostra relació és un pas endavant positiu i amorós en la vida de tots. S'està carregant el reproductor ...\nAquesta llarga explicació no va impedir que la gent piulés tota mena d’ombra sobre aquest nou desenvolupament de la vida romàntica de la reina clapback, tot el que va prendre amb calma i va retuitar ella mateixa uns quants tweets.\nno he utilitzat el meu meme https://t.co/iJnR0KpuMT - Porsha Williams (o Porsha4real) 11 de maig de 2021\ncal parar-los tots https://t.co/vcWpw2fWoG - Porsha Williams (o Porsha4real) 11 de maig de 2021\nLmaooo, tots sou còmics! T'estimo https://t.co/KT5lyoqHBq - Porsha Williams (o Porsha4real) 11 de maig de 2021\nVegeu a continuació algunes de les reaccions més impagables al compromís de Porsha, inclosa una del frenemy Kenya Moore.\npic.twitter.com/Ly3pBA9WbB - KENYA MOORE (@KenyaMoore) 11 de maig de 2021\nVeieu Dennis, aquest és el somriure d’un home que està a punt de passar un estiu calent. Està content de poder tornar al carrer en pau #RHOA #PorshaWilliams #Porsha pic.twitter.com/zetGXg9jaR - Keisha (@myworldKeisha) 11 de maig de 2021\nJo buscant una manera de defensar Porsha #rhoa #PorshaWilliams pic.twitter.com/VMcpCWWWKc - LivReality (@LivReality) 11 de maig de 2021\nEn aquest moment estava decidint com refer els pisos https://t.co/mJCxSfFkzF - JackieO🧘♀ (@ Nazobia84) 11 de maig de 2021\njo després d’enamorar-me de l’home per valor de 40 milions de dòlars després d’un mes. pic.twitter.com/34vD7gQx3x - GoldDigger de Schrödinger @ (@HeyLeauxla) 11 de maig de 2021\nNi tan sols desaré el vostre número al cap d’un mes pic.twitter.com/M8AjYqDMxG - Jasmyn (@JasmynBeKnowing) 11 de maig de 2021\nFalynn i jo no som amics pic.twitter.com/UT947i7JCX - Prince Pierre (@PrinceCharmingP) 11 de maig de 2021\nVoleu escoltar una història sobre per què hem caigut jo i aquesta gossa? pic.twitter.com/qJRH9tA3BD - Sean Garrette (@seangarrette) 11 de maig de 2021\nBaby daddy per valor de 10 milions de dòlars i Simon per valor de 40 milions de dòlars ... No dic que sigui correcte, però sí pic.twitter.com/A41EQ2t9Fl - Lady Whistledown (@solodeauxleaux) 11 de maig de 2021\nSé que Porsha no només va robar l'home d'algú i va dir que Déu és bo. A la Bíblia diu No robaràs que inclogui el marit Porsha. Xile- #PorshaWilliams #RHOA pic.twitter.com/i4y6mk6lLZ - Saturn 🪐 (@saturnxriings) 11 de maig de 2021\nPer molt que m’estimi una mica de Porsha, aquesta és la VIOLACIÓ DEL CODI PER A NENA !!! És evident que Falynn perseguia una serp equivocada per casa seva a Halloween 🤨 #PorshaWilliams #RHOA pic.twitter.com/E2X0zh5yQS - Whereethemoneyresides (@LewisAlishlewis) 11 de maig de 2021\nPorsha estava tot en aquesta piscina de dones, fumava narguila, bevia i es feia selfies a casa d’aquesta dona ... però no eren amics?\nNoia petona el cul #RHOA #PorshaWilliams pic.twitter.com/WIp7rWVxie - Dainty & Fierce (@ deethetruth810) 11 de maig de 2021\ncoses divertides per fer al bany per a adults\njaleel white quants anys té\ncançons fàcils de karaoke de R & B\nballant amb les estrelles concursants 2013\ncaiguda del cabell després d’aturar la pastilla\nStraight Talk: Hairlicious Inc. dóna consells per planxar els cabells relaxats\nUna llista definitiva dels millors programes de televisió negres de la dècada


B&B Le Petit Chateau Zelzate Bèlgica - Ofertes d'hotels amb els MILLORS DESCOMPTES EN LÍNIA\nAllotjaments a Zelzate\nWeg naar Bree 1, Zelzate, Zelzate, Bèlgica, 3660\nInformació bàsica sobre B&B Le Petit Chateau\nMés informació sobre B&B Le Petit Chateau\nDissenyat tant per oci com per negoci, B&B Le Petit Chateau està situat idealment a Opglabbeek; una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nLes instal.lacions i els serveis que proveeix B&B Le Petit Chateau asseguren una estada plaentera als seus clients. Aquest hotel ofereix nombroses instal.lacions en el lloc per satisfer el més exigent dels clients.\nL'ambient de B&B Le Petit Chateau es reflexa en cada habitació. calefacció, escriptori, balcó/terrassa, insonorització, aparell de televisió LCD/pantalla de plasma són només algunes de les comoditats a la vostra disposició. L'hotel compta amb una llista completa de comoditats, com jardí. Descobreixi una encantadora mescla de servei profesional i ampla gama de característiques a B&B Le Petit Chateau.


Palma (Mallorca Occidental), 1958\nÀrees de treball: Art contemporani / Últimes tendències / Arquitectura barroca / Arquitectura del segle xx / Col·leccionisme d’art / Museografia\nAntònia Maria Perelló Ferrer és doctora en història de l’art per la Universitat de Barcelona i és conservadora i cap de la Col·lecció del Museu d’Art Contemporani de Barcelona (MACBA). Des de l’any 2007 imparteix l’assignatura de gestió de les arts visuals dins el Màster Oficial en Gestió d’Institucions Culturals de la Universitat Internacional de Catalunya. Ha estat professora del Màster de Museologia de la Universitat de Barcelona (UB) des del 1989 fins al 2008, i realitza regularment classes i conferències relacionades amb col·leccionisme, exposicions i museografia en màsters i cursos de postgrau de la UB, la Universitat Politècnica de Catalunya i la Universitat de les Illes Balears (UIB), entre d’altres. Va impartir la lliçó inaugural del Màster en Patrimoni Cultural: Investigació i Gestió, del Departament de Ciències Històriques i Teoria de les Arts de la UIB.\nDes del Servei d’Exposicions de l’Ajuntament de Barcelona va participar, del 1985 al 1991, en nombrosos projectes, entre els quals destaquen les exposicions «Mestres moderns de la Col·lecció Thyssen» (1986); «Homenatge a Barcelona» (1987); «Tallers Art Triangle» (1987) i «Barceló, Barcelona» (1988), a la ciutat de Barcelona; «Antoni Gaudí i el Modernisme català» (1989), a Nagoya, i «Barcelona Creació» i «Artistes catalans contemporanis» (1990), a la ciutat japonesa de Yokohama. Va prendre part en la posada en marxa del projecte Barcelona Primavera del Disseny (1991), com a membre del Consell de Direcció, i en l’impuls municipal a la creació de l’associació de galeries de Barcelona Art-Barcelona (1990).\nCom a conservadora del MACBA i cap de la seva Col·lecció des del 1992, ha comissariat diverses exposicions, com ara «Mirades (sobre el museu)» (1996), «Introversions» (1997) o «Més enllà de l’objecte» (2008-2010), «Col.lecció MACBA. Experiència, Acció, Crisi» (2016) i «Col·lecció MACBA. Sota la Superficie» (2017), entre d’altres. Ha participat directament en la definició de projectes temporals, com ara Dos espais / Dues audiències. Obres de la Col·lecció Herbert, o d’exposicions directament relacionades amb el fons del museu com ara «Temps com a matèria. Noves incorporacions» (2009), «Passat i present. Canvi de segle a la Col·lecció MACBA» (2011), «Volum» (2011), «Episodis crítics. Col·lecció MACBA» (2012) al mateix museu, o «The shadow of the speech. The MACBA Collection» (2010), presentada al Museu Nacional d’Art Contemporani de Corea, a Seül. Com a comissària independent, el 2016 va comissariar l’exposició «Ramon Guillen-Balmes. Doneu-vos la mà i pugeu a l’infern», (Mataró Art Contemporani, Mataró), guardonada amb el Premi ACCA de Recerca el 2017. Aquesta exposició es presentà al Centre Cultural Blanquerna de la Generalitat de Catalunya a Madrid l’any 2018.\nLa seva tasca investigadora vinculada al món universitari s’ha situat al voltant de l’arquitectura de l’època moderna. Ha publicat els llibres Esglésies dels segles xvii i xviii a Ciutat de Mallorca (1985), Arquitectura civil del segle xvii a Barcelona (1996) i L’arquitectura civil dels segles xvii i xviii a Catalunya (2000); a més d’articles d’investigació, com ara «Influencias y tendencias artísticas en la arquitectura religiosa de los siglos xvii y xviii en Palma de Mallorca» (1983), «Els temples cupulats del segle xvii a Ciutat de Mallorca» (1984), «Los ciclos pictóricos del Palacio Vivot de Palma de Mallorca» (1988), «Els càrrecs oficials del Consell de Cent relacionats amb la construcció a la Barcelona del segle xvii» (1993), «Nuevos datos para el estudio de la pirámide dedicada a Santa Eulalia en la plaza del Pedró de Barcelona» (1994), «L’Aula d’Anatomies i la Casa de les Comèdies: dos establiments vinculats a l’Hospital de la Santa Creu» (1995), «Establiments hospitalaris i d’assistència a la Barcelona del segle xvii» (1996) i «Monuments commemoratius a la Barcelona del segle xvii. La creu de Mar, obra de Pere Blai» (1998), entre d’altres. S’ha ocupat també de les festes i les celebracions barroques, i ha publicat «La festa barroca a la Mallorca del segle xvii» (1986), «Dos llibres de festes mallorquins del segle xvii» (1988), «Las exequias de Carlos II en Palma de Mallorca» (1988) i «La noblesa i la festa a la Mallorca del Barroc» (1990). Entre les publicacions vinculades a la museologia i l’art contemporani, figuren Las claves de la arquitectura (1987; 2a edició, 1994), La Bauhaus (1990), Racionalismo y Bauhaus (1995), Art, arquitectura, museus (1996), Espaliú i la màscara (1997), Les pintures blanques de Miquel Barceló (2007), Més enllà de l’objecte. Obres de la Col·lecció MACBA (2010) i Gego. Esferes (2012), Les gàrgoles del pati de la Casa de Convalescència de Barcelona (2017) i Hernández-Pijuan a l’Ateneu Barcelonès (2017), entre d’altres, a més de cròniques i articles de crítica artística publicats a Lápiz, Papers d’Art, L’Avenç, Lluc, D’Art i Revista de Catalunya.\nHa participat en nombrosos congressos d’art i en taules rodones organitzats pel Comité Español de Historia del Arte (CEHA), l’Associació Catalana de Crítics d’Art (ACCA) o el Consell Internacional de Museus (ICOM). Entre les participacions més recents, destaquen les fetes a la taula rodona Nuevos mercados y posibilidades comerciales en el arte contemporáneo, a V Foro Internacional de Expertos en Arte Contemporáneo (2007), organitzat per ARCO; el seminari Contemporary collections and collecting in Scotland series. Perspectives on European collections (2008), organitzat al Centre d’Art Contemporani de Glasgow i la Universitat de Glasgow; la trobada «Rencontres Internationales: Paris-Berlin-Madrid», de vídeo i de cinema (2009), al Teatre del Châtelet de París; a la taula rodona sobre col·leccionisme públic o privat, organitzada per la fira Art Brussels el 2010, i a la taula rodona Coleccionismo privado. Un asunto pendiente (2011), realitzada al Museu Lázaro Galdiano de Madrid. Ha estat jurat de Comisart, convocatòria de l’Obra Social La Caixa per a donar suport al comissariat emergent (2014-2016), i de la Biennal d’Art de Pollença a Mallorca (2017). Així mateix, ha format part del Comitè Assessor del certamen Barcelona Gallery Weekend (2018).


‘Malware’ i pàgines pirates - Internet Segura\nPàgina inicial/Ciutadania, Notícies/‘Malware’ i pàgines pirates\nUns dies de vacances a l’horitzó? Us esteu descarregant la darrera temporada de la sèrie de moda per mirar-la a raig tombats al sofà en companyia de l’aire condicionat i de l’orxata? Premeu “cancel·la”! Si ho esteu fent des d’una pàgina il·legal, teniu molts números que el vostre dispositiu quedi infectat de programari maliciós, amb tot el que això comporta per a la “salut” dels vostres arxius i fins i tot per a la vostra privacitat.\nL’empresa de seguretat informàtica Kaspersky Lab afirma en un article recent que els webs pirates i els llocs de BitTorrent “s’han convertit en els favorits dels cibercriminals per fer passar els seus arxius maliciosos com a material útil”. Explica aquesta empresa que durant el 2018 van identificar uns 10.000 tipus de malware en només una sèrie. I una dada, si més no, curiosa, tot i que predictible: el primer i el darrer episodi de cada sèrie són els “preferits” a través dels quals fer entrar programari nociu als dispositius que se’ls descarreguen.\nUn estudi de l’EUIPO, l’Oficina de la Propietat Intel·lectual de la UE, fet a 10 països de la Unió Europea (entre els quals no hi és Espanya), conclou que entre el 7% i el 8% de les pàgines pirates de descàrregues contenen programari maliciós. A alguns us pot semblar una xifra baixa… sobretot si us agrada el risc! Eddy Willems, expert en ciberseguretat de G Data Software, explica en declaracions a l’agència de notícies de tecnologia PortalTIC que “la seguretat mai ha estat una prioritat dels creadors de webs pirates”.\nAnuncis, publicitat emergent i instal·lació de complements\nPerò, per què aquests llocs són tan atraients per al programari maliciós? L’explicació és senzilla: primer, com diu Willems, perquè la ciberseguretat no és una preocupació per a les pàgines pirates, i en segon lloc per l’important trànsit d’usuaris que tenen. Per obtenir la seva “recompensa”, el malware ataca a quants més dispositius millor, i per tant webs pirates en què es poden descarregar pel·lícules, sèries de moda o partits de futbol són ideals. Només unes dades: segons l’Observatori de la pirateria, el 2018 hi va haver a Espanya 4.348 milions d’accessos il·legals. També és cert, potser gràcies a una major conscienciació, que la tendència és a la baixa: segons el mateix Observatori, des del 2015 el consum a través de la pirateria ha caigut un 12%, mentre que es va incrementant el consum legal de continguts en la indústria del cinema, la música, el videojoc i el llibre. El programari maliciós pot entrar al nostre dispositiu a través d’anuncis i publicitat emergent que apareix en els webs pirates; potser us sona el concepte malvertising: es tracta d’un bàner o un missatge que, per exemple, anuncia que tenim un virus determinat que està afectant l’ordinador i ens proposa un enllaç de descàrrega d’antivirus per eliminar-lo; precisament és quan cliquem aquest anunci que al nostre dispositiu s’hi instal·la malware. També és habitual que des d’aquests webs pirates us “animin” a instal·lar determinats complements (plugins o extensions) per poder visualitzar els episodis; una altra font d’entrada de malware. Un tipus de programari maliciós habitual és l’espia (spyware), que es dedica a recopilar i transmetre informació de l’usuari sense que aquest en sigui conscient, sovint entrant a través d’un adware, programari que mostra o descarrega publicitat després d’instal·lar o mentre s’executa un programa.\nVídeo sobre els Programes Potencialment No Desitjats (en anglès, Potentially Unwanted Programs, més coneguts com a PUP o Adware). Més informació, aquí.\nDes d’Internet Segura, el consell que us podem donar per tal d’evitar que els vostres dispositius es vegin atacats per programari maliciós introduït a través de webs pirates és ben evident: no visitar aquests llocs i encara menys descarregar-vos els continguts que ofereixen. Ara bé, podem afegir algunes mesures complementàries, útils no només per al tema que expliquem en aquest article, sinó per a la salut dels vostres dispositius en general: tingueu l’antivirus al dia, actualitzeu tant el sistema operatiu com les aplicacions i activeu els bloquejadors d’anuncis.\nI si ja hem fet tard…\nSi detectem que el nostre dispositiu està infectat, elimineu tots aquells programes no desitjats que trobeu al llistat de programes, i elimineu també les eines no desitjades que se us hagin pogut instal·lar als navegadors. Us poden ajudar eines gratuïtes com AdwCleaner. I en cas que no us en sortiu, poseu-vos en contacte amb un servei tècnic.\nPer a més informació, consulteu els nostres Hàbits cibersaludables i també les nostres FAQS.\ninternetsegura2021-07-28T15:11:25+02:0012 juliol 2019|Tags: adwcleaner, bàner, consum il·legal, consum legal, EUIPO, extensions, hàbits cibersaludables, Kaspersky Lab, malware, observatori de la pirateria, pirateria, plugins, programari maliciós, programari nociu, publicitat, sèries, spyware, Unió Europea|


rba salut i gestió: El Dr. César Velasco serà el nou director de l’AQuAS\nMetge de 32 anys, aparentment amb un currículum molt potent, tot i que hi ha veus que denuncien que és un currículum molt “adornat”. Actualment treballa a l'Hospital Vall d'Hebron en el càrrec de Director de Gestió Integral i Innovació.\nPer la seva banda, el Dr. Dedeu torna al Regne Unit, on ha aconseguit una posició de rellevància a Oxford, relacionat amb la recerca a l’àmbit sanitari. El seu pas per l’AQuAS s’ha distingit per la introducció amb força, de la innovació en el sistema sanitari català.\nFa uns dies, el Dr. Toni Dedeu anunciava que deixava la direcció d’AQuAS atès que no havia estat “confirmat” en el seu càrrec per la nova consellera de Salut. Paral·lelament explicava que havia decidit presentar la seva candidatura a un càrrec important a una organització del Regne Unit i que havia guanyat la plaça després d’un dur procés en una entitat ubicada a Oxford, relacionada amb la recerca en l’àmbit sanitari, i que a partir del 5 de novembre s’incorporaria a aquesta nova activitat. El Dr. Dedeu posseeix un currículum internacional molt ampli i molt valuós que el fan candidat a les millors places, i per tant no és d’estranyar que hagi estat requerit per una entitat de prestigi. Val a dir també, que Oxford està molt més a prop d’Edimburg que no pas Barcelona.\nPer substituir la marxa del Dr. Dedeu, el departament de Salut ha triat al Dr. César Velasco. Qui és el Dr. Velasco? El Dr. Velasco va néixer a Madrid al 1986, és doctor en medicina i especialista en Medicina Preventiva i Salut Pública. La seva experiència se centra en el camp de la salut global, l'epidemiologia i la innovació sanitària segons indica el seu currículum on explica que ha treballat com a epidemiòleg i expert a l'Organització Mundial de la Salut, que el va destinar durant 4 mesos a Sierra Leone per combatre l’Ebola, i al Centre Europeu de Prevenció i Control de Malalties. Després de l’experiència a l’Institut Salut Global, va assumir la subdirecció de l’Hospital Clínic de Saragossa on no sembla que tingués un èxit excessiu. Posteriorment es va interessar per la innovació en les processos assistencials i els sistemes d’informació. Actualment ocupa el càrrec de Director de Gestió Integral i Innovació a l’Hospital Vall d'Hebron. D’acord al seu perfil professional és fàcil deduir que la seva etapa al front de l’AQuAS servirà per reforçar el pes de la innovació dins de l’Agència.\nL’AQuAS va néixer com una entitat que inicialment tenia per objectiu avaluar les tècniques tecnologies i procediments que s’aplicaven a la sanitat catalana. Sense abandonar mai aquest objectiu, l’Agència s’ha vist influenciada per les característiques dels diferents responsables que l’han dirigit. Així en l’època de Joan Guanyabens es va potenciar molt significativament la implementació de les TIC en el sistema sanitari. Posteriorment i en l’etapa de Josep Maria Argimon l’AQuAS va viure un reforçament del tractament de les dades i la Central de Resultats n’és un molt bon exemple, i el mandat del Dr. Dedeu s’ha caracteritzar per un esforç important en la introducció de la innovació en el sistema públic de salut. En aquesta nova etapa, directius del pes de Ramon Maspons veuran com la innovació adquireix encara un major protagonisme en el sí de l’Agència.\nHe demanat opinió sobre les capacitats del Dr. Velasco a tres metges que avui ocupen posicions de responsabilitat en la sanitat pública catalana. Elss tres coincideixen a valorar la seva formació i el seu currículum, així com la seva visió internacional, malgrat la seva joventut. Entenen que el Dr. Velasco pot desenvolupar una tasca molt valuosa al front de l’AQuAS. Per altre banda, a altres nivells de responsabilitat persones de l’àmbit mèdic que coneixen al Dr. Velasco el veuen com una persona excessivament jove, sense experiència ni formació de cap mena en el camp de la gestió, i afegeixen que a l’Agència a banda del coneixement tècnic i científic, la gestió també hi té un paper important doncs en el seu sí hi treballen més de 40 persones. En aquest sentit, afirmen que és un home brillant a l’hora de fer presentacions i que a través dels molts viatges que fa, ha donat visibilitat internacional a l’Hospital Vall d’Hebron, tot i que aquest centre té autèntiques eminències que a nivell científic segur que han internacionalitzat molt més el nom de l’Hospital que no pas el Dr. Velasco. El fet de viatjar tant implica que no ha pogut dedicar massa temps a tots els projectes que ha endegat a Vall d’Hebron, i això ha comportat que cap d'ells estigui acabat. També destaquen que el Dr. Velasco és molt actiu a les xarxes socials per tal de potenciar la seva pròpia imatge.\nPer tant no tot són elogis per el Dr. Velasco. En la seva època de subdirector del Clínic de Saragossa, va rebre crítiques especialment dures que l’acusaven d’haver adornat el seu currículum d’una manera molt evident. Certament sembla difícil explicar que sent tan jove, hagi fet tantes coses. El que està clar és que és un home que se sap vendre molt bé. Esperem,\npel bé de l’AQuAS, que el Dr. Velasco no sigui un bluf.\nPublicat per Ricard Bosch a 08:55


Cerca de resultats de “Internet reforça” – Psico-Ajuda\nResultats de la cerca per a: Internet reforça\nPublicat el 5 de juny de 2009 1 de juny de 2009 per Psicòloga en pràctiques — Deixa un comentari\nAlguna vegada has tingut unes ganes irresistibles de gastar diners comprant el que sigui?\nHas amagat compres algun cop a la teva família?\nT’arrepenteixes normalment del que has comprat?\nComprar et redueix la tensió o el nerviosisme?\nUna resposta afirmativa de totes aquestes respostes podrien ser un indici de que pateixen un síndrome de compra compulsiva.\nUn comprador compulsiu està fascinat per les botigues i els grans magatzems i compra d’una manera repetida i descontrolada que pot arribar a portar a tota la família a patir problemes econòmics greus.\nAquesta toxicomania implica la presència d’una veritable obsessió per comprar i la realització freqüent i repetida de compres sense utilitat real.\nLa paraula compulsiva fa referència a una conducta provocada per una obligació interna, és a dir, una conducta obligatòria imposada per una necessitat interna (tensió, angoixa,…). D’aquesta manera, el comprador ha de comprar per aconseguir que disminueixi la tensió interna que pateix. Podem dir que un comprador compulsiu compra sense pensar, impulsivament, objectes poc útils i que ni tan sols fa servir i ho fan per consolar-se i per sentir l’emoció de la compra.\nEls enganxats a les compres poden ser de qualsevol edat però majoritàriament es centren al voltant dels quaranta anys i de totes les classes socials. Principalment són mestresses de casa, executius, estudiants i professions liberals.\nDel 80-90% de compradors compulsius són dones. Es desconeix la raó d’aquest elevat percentatge però existeixen possibles hipòtesis:\nLes dones compren més que els homes i més sovint, són el blanc dels publicistes i estan més exposades a les compres.\nTambé pateixen en major freqüència depressions menors o moderades que poden fer-les recórrer a compres de consolació.\nSolen comprar objectes que les puguin embellir o augmentar la seva seducció. També compren objectes de luxe i confort per casa seva i els homes prefereixen microinformàtica, cotxes, llibres o quadres i les compres per Internet.\nEl seu objectiu és comprar objectes susceptibles d’impressionar als altres o de modificar la seva imatge social.\nEls compradors compulsius necessiten estar sols per actuar i ho prefereixen fer en secret que els permeti dissimular la quantitat de despeses i els deutes. Compren bàsicament amb targetes de crèdit que solen acumular.\nComprar és una manera de lluitar contra l’avorriment i inclòs la depressió en alguns casos.\nPerò aquestes compres els porten a un cercle viciós:\nComprar els dóna seguretat, satisfà i els produeix una breu eufòria. Aquest efecte positiu, transitori, reforça la conducta de compra encara que després d’aquesta es senten culpables i vergonya per haver tornat a comprar i es senten tristos. És el cercle viciós de:\nTristesa – compra – culpabilitat – tristesa\nAquest síndrome es pot acompanyar amb problemes com: bulímia, abús d’alcohol, tranquil•litzants, problemes en la infància, una búsqueda de sensacions (que ja comentaré més endavant).\nS’ha vist que potser la serotonina, una molècula cerebral, pot estar relacionada amb aquesta patologia.\nCom es pot ajudar als compradors compulsius?\nConvé escoltar-los, tranquil.litzar-los, afavorir la presa de consciència sobre la gravetat del trastorn i les seves conseqüències, ajudar a comprendre el seu significat psicològic, i acudir a un professional.\nEtiquetes: addiccions, compradors compulsius


Alerten que hi ha nadons perduts en una pastera rescatada a Almeria\nCinc dones embarassades i un infant han estat evacuats a l'hospital Torrecárdenas de la capital\nAlmeriaSis dones d'origen subsaharià que viatjaven en una pastera ocupada per 29 persones -i no 26, com s'havia informat inicialment-, i un nadó han estat traslladats aquest divendres a l'hospital Torrecárdenas d'Almeria. Cinc d'aquestes dones estan embarassades. Les immigrants patien crisi d'ansietat i estan rebent atenció psicològica. Alguna d'elles assegura haver perdut els seus nadons a la pastera.\nEl nadó ha ingressat a l'UCI pediàtrica de l'hospital. Una de les dones es trobava en observació i ha estat traslladada finalment també a l'UCI, segons ha relatat un portaveu de la delegació d'Igualtat, Salut i Polítiques socials de la Junta d'Andalusia a Almeria.\nEls immigrants atesos han presentat símptomes d'hipotèrmia, si bé "en general presenten bon estat físic", segons han indicat des de l'organització. Des Salvament Marítim han precisat que "durant la tarda" continuaran amb un dispositiu de recerca de més de 20 desapareguts que, segons el testimoni dels rescatats, viatjaven a la pastera i "se'ls va emportar el mar".\nEls immigrants rescatats han arribat al port a les 13:30 hores, on han estat atesos per voluntaris de Creu Roja. Salvament Marítim ha rescatat a les 11:20 hores a 23 milles al sud-oest de Cap de Gata (Almeria) als 29 immigrants que hi viatjaven.\nLa recerca de la pastera va començar ahir arran de la informació facilitada a les 7.35 hores per una cooperant d'una ONG que va assenyalar que havia iniciat la travessa al voltant de les 20.00 hores de dimecres i que hi viatjaven 48 adults i la resta eren menors d'edat. Segons els testimonis, hi viatjaven en total unes 57 persones.\nSalvament Marítim va activar l'avió Sasemar 101 així com el Helimer 211 i l'embarcació Caliope, als quals es va unir també un avió de la Guàrdia Civil.\npastera Almeria rescat immigració


Els ramaders del Pallars alerten que l'expansió dels voltors els fa la vida impossible\nM. Pascual / viurealspirineus 12:18 14/04/15\nLa situació és extremadament delicada. Els ramaders denuncien que s'ha donat preferència a la protecció del voltor per davant de les persones i de l'activitat ramadera al territori. I el darrer capítol que ha encès tots els ànims ha estat el de dos atacs mortals produïts aquest cap de setmana, el primer a una vaca que acabava de parir i l'altre a un poltre nounat. Davant aquesta situació, ramaders i veterinaris parlen de ràbia i impotència.\ncultura els dels pallars fa ramaders\n"Va ser arribar i no veure la vaca. Estava colgada de voltors. Almenys n'hi havia 100. No és un titular precipitat: es resumeix amb ràbia i impotència davant el sobrecreixement d'aquestes espècies que ataquen animals malalts davant els nostres nassos...". No són paraules triades a l'atzar. Són les expressions que va penjar a la xarxa un veterinari que va assistir al darrer atac dels voltors a la cabanya ramadera del Pallars.\nEn el fons de la qüestió hi ha la sensació que té molta gent del territori: des de les institucions s'ha impulsat la protecció de certes espècies (cabirols, voltors, senglars...) sense tenir en compte la realitat de les explotacions ramaderes de muntanya que han de buscar un difícil equilibri amb aquestes espècies protegides. Les paraules del veterinari reflexen el sentiment que tenen, ara per ara, ramaders i veterinaris que han de conviure dia a dia amb espècies com els voltors amenaçant els seus ramats i, fins i tot, a ells mateixos que en algunes ocasions han patit per la seva pròpia integritat física.\nDavant aquesta situació els ramaders han dit prou i han decidit sortir al carrer i fer sentir la seva veu: no entenen la legislació que afavoreix l'activitat d'empreses farineres com GREFACSA, finançades amb grans quantitats de diner públic i sospitoses pel seu accionariat opac, ni entenen com es pot protegir determinades espècies que són altament perjudicials per a l'activitat agrícola i ramadera de la muntanya.\n"Un cop més des de Barcelona imposen unes polítiques que des del territori no s'entenen però que hem d'entomar sense possibilitat ni tan sols de queixar-nos. És una vergonya", explica un ramader de Sort indignat. I al mateix temps que el ramader deia això arribaven els rumors d'un nou atac d'un voltor en una explotació de Tírvia, la tercera en pocs dies.\nEl formatge no afecta el colesterol\n34 voluntaris s’encarreguen del gran recapte de primavera al Pallars Jussà


Els verds exhibeixen el tres de deu a dos dies de Sant Fèlix\nLa Colla Vella dels Xiquets de Valls repeteix el quatre amb el pilar i la Jove de Tarragona suma dos nous gammes extra de manera consecutiva\nEls vilafranquins s'apunten el segon 3d10fm abans de la diada de Sant Fèlix CASTELLERS DE VILAFRANCA\nBarcelonaDesprés d'una diada de gran igualtat aquest dissabte al Catllar, els Castellers de Vilafranca, la Colla Vella dels Xiquets de Valls i la Jove Xiquets de Tarragona s'han tornat a veure les cares a l'Arboç en el marc de la seva festa major, aquest cop acompanyats de la formació local. Els verds han demostrat tot el seu potencial atacant el tres de deu amb folre i manilles a només dos dies de la seva festa major i la diada ha tornat a veure castells de gamma extra a tres bandes.\nEls Castellers de Vilafranca han volgut fer una mostra d'autoritat en completar el segon tres de deu amb folre i manilles de la temporada. És habitual que les colles plantegin algun gran castell a les portes de la diada de Sant Fèlix però quan la construcció triada és de deu pisos vol dir que el límit és més alt que mai. Els verds plantegen per a dimarts l'atac als dos titans de deu pisos, i completar-ne un avui a l'Arboç suposava reduir dràsticament la pressió a la plaça de la Vila. Els penedesencs han repetit la resta dels castells assolits aquest dissabte, el dos de nou amb folre i manilles, el pilar de vuit emmanillat i un quatre amb folre alleugerit que ha tornat a mostrar les que seran les manilles del de deu pisos.\nAbsents a la gran cita vilafranquina i sense fer gaire soroll, la Colla Jove Xiquets de Tarragona ha recuperat l'estatus que l'any passat va veure perillar en el tram final de la temporada. S'han atrevit amb el cinc de nou amb folre d'entrada i han tornat a dominar el nou de vuit. Si bé sumar dos castells de gamma extra en una mateixa jornada ja hauria de ser motiu de satisfacció de la formació tarragonina, fer-ho per segon cop el mateix cap de setmana suposa fer un salt important en la seva progressió. Assolir els castells de gamma extra és un repte importantíssim, i mantenir-s'hi amb comoditat suposa una mostra de maduresa necessària per conviure al capdavant del món casteller.\nLa Colla Vella dels Xiquets de Valls va guardar aquest dissabte prou forces per atacar avui el quatre de nou amb folre i pilar però ha preferit no arriscar en un sobreesforç i obrir les portes de la dimensió desconeguda. Han acompanyat el gamma extra amb un lleuger tres de nou amb folre en clau de deu pisos, i han atacat un quatre de nou folrat que convida a somiar en el doblet titànic. Hermètic als mitjans de comunicació però també als seus propis castellers, Manel Urbano se segueix reservant la tria de Sant Fèlix com un dels secrets més ben guardats. Tant el tres com el quatre de deu amb folre i manilles han progressat aquests dies al local del Portal Nou, però la decisió estarà en mans d'un sol casteller.\nLa colla local, els Minyons de l'Arboç, ha tornat a superar les seves mancances a força de rauxa i voluntat. Ha aprofitat la diada de la seva festa major per apuntar-se per tercer cop enguany el cinc de set, el seu millor castell i l'únic de la gamma alta que han aconseguit descarregar. Han completat un triplet d'estructures de set pisos i han acabat la seva actuació carregant un espadat de cinc que evidencia les dificultats que tenen a l'hora d'atacar les construccions amb el pilar.\nEls Castellers de Vilafranca han tornat a dominar l'espadat de vuit pisos. Un cop més el castell ha hagut de treballar en el desequilibri de pesos, però un cop més també han demostrat tenir-hi les mides ben preses. La Colla Jove Xiquets de Tarragona ha tornat a optar pel pilar de set amb folre, que encara es mostra fràgil en els moments culminants.\nColla Vella dels Xiquets de Valls: 3d9f, 4d9fp, 4d9f, P5, P5\nMinyons de l'Arboç: 3d7, id 5d7, 5d7, 4d7, P5 c\nCastellers de Vilafranca: 2d9fm, id 3d10fm, 3d10fm, 4d9f, P8fm\nColla Jove Xiquets de Tarragona: 5d9f, 9d8, 4d9f, P7f\nVerds JoveDeTarragona collavella minyonslarboc castellers